ToekomsVenster: Bid | Maroela Media
Die nuwe jaar is nou reeds 'n groot werklikheid. Dankie vir jou voorbidding en ondersteuning van die werksaamhede van ToekomsVenster. Eersdaags begin ons met God se plan vir jou lewe, 'n baie belangrike tema vir elke gelowige. Tans suggereer ons 'n paar dinge wat jy in jou geloofstassie moet pak om van die nuwe jaar 'n besondere en betekenisvolle tyd te maak.
Vandag praat ons oor die belang van gebed. Gebed is 'n baie persoonlike saak. Ons temperamente verskil en so ook ons manier van dinge doen. Ons wil nie voorskriftelik wees nie, maar dat daar gebid moet word, is nie onderhandelbaar nie. Tyd alleen, saam met hulle wat vir jou kosbaar is, jou eggenote en gesin, kleingroep en gemeente is noodsaaklik, ook voorbidding vir 'n stukkende en gebroke wêreld. Doen voorbidding vir mense wat nie vir hulself kan bid nie omdat hulle Hom nog nie ken nie.
Daarom sê Ek vir julle: Alles wat julle in die gebed vra, glo dat julle dit al ontvang het, en dit sal vir julle so wees. – Markus 11:24